Diari Oficial de la Generalitat Valenciana


Sumari del DOGV 9840, del 02-05-2024 (2024/3799)

ACORD de 29 d'abril de 2024, del Consell, d'aprovació dels criteris lingüístics de l'Administració de la Generalitat.
---------------------------------------------------------------------------------------------------------------------

### Dades del document

Número de DOGV
:   9840

Data del DOGV
:   02-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/3799


Data del document
:   29-04-2024

Organisme emissor
:   Conselleria d'Educació, Universitats i Ocupació

Tipus de document
:   Acord

Anàlisi jurídica

 Descriptors 

:   * Conselleria d'Educació, Universitats i Ocupació
    * legislació
    * administració regional
    * llengua oficial
    * lingüística

ACORD de 29 d'abril de 2024, del Consell, d'aprovació dels criteris lingüístics de l'Administració de la Generalitat. [2024/3799]  
L'article 6 de l'Estatut d'Autonomia de la Comunitat Valenciana establix que la llengua pròpia de la Comunitat és el valencià. L'idioma valencià és l'oficial en la Comunitat Valenciana, igual que ho és el castellà, que és l'idioma oficial de l'Estat. Este article també reconeix l'Acadèmia Valenciana de la Llengua (AVL) com a institució normativa de l'idioma valencià, i establix l'abast d'este reconeixement en l'article 41 del nostre Estatut.  
L'article 13 de la Llei 5/1983, de 30 de desembre, del Consell, disposa que el Consell és l'òrgan col·legiat que ostenta la potestat executiva i reglamentària i dirigix l'Administració de la Generalitat. L'article 16.b d'esta llei també indica que, en matèria de política general de la Generalitat, correspon al Consell la competència quant a la planificació i desenrotllament de la política valenciana.  
L'article 3.1.a de la Llei 4/2021, de 16 d'abril, de la funció pública valenciana, establix que l'Administració de la Generalitat comprén el conjunt d'òrgans i unitats administratives en què s'estructuren els servicis centrals i perifèrics de la Presidència de la Generalitat i cada una de les conselleries.  
La Llei 4/1983, de 23 de novembre, d'ús i ensenyament del valencià, expressa com a objectiu específic de la llei, en l'article 1.2.c, regular els criteris d'aplicació del valencià en l'Administració, mitjans de comunicació social i ensenyament. Esta llei també disposa en l'article 7 que el valencià, com a llengua pròpia de la Comunitat Valenciana, ho és també de la Generalitat i de la seua administració pública, de l'Administració local i de les altres corporacions i institucions públiques dependents d'aquelles.  
L'Acadèmia Valenciana de la Llengua es va crear per llei, a instàncies de les Corts Valencianes, l'any 1998. La funció fonamental, segons l'article 3 de la Llei 7/1998, de 16 de setembre, de la Generalitat Valenciana, de creació de l'Acadèmia Valenciana de la Llengua, és determinar i elaborar, si és el cas, la normativa lingüística de l'idioma valencià, així com vetlar pel valencià partint de la tradició lexicogràfica, literària, i la realitat lingüística genuïna valenciana, i la normativització consolidada (...). En l'article 7.c de la llei esmentada s'atribuïx a l'Acadèmia Valenciana de la Llengua la competència d'emetre i difondre informes o dictàmens sobre la normativa, i en l'article 8, l'obligatorietat de sol·licitud d'informe o dictamen per part del Consell sobre els seus avantprojectes legislatius o normatius relacionats amb la normativa.  
  
El Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, disposa en l'article 95 que la Direcció General d'Ordenació Educativa i Política Lingüística d'esta conselleria té atribuïdes les funcions en matèria de política lingüística, traducció i correcció de textos i gestió del multilingüisme.  
El Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, en l'article 10, apartat g, establix que a la Direcció General d'Ordenació Educativa i Política Lingüística correspon dirigir, analitzar, coordinar i executar la política lingüística d'acord amb la planificació lingüística de la Generalitat i amb la normativa legal vigent.  
  
Amb la finalitat de complir l'esmentada previsió, per mitjà d'este acord s'aproven uns criteris lingüístics que tenen per objectiu, d'una banda, assessorar qualsevol persona interessada en l'ús del valencià, tant oral com escrit, en les seues comunicacions en valencià, i, d'una altra, proporcionar un recurs funcional i pràctic per a homogeneïtzar els textos redactats pel Consell que dirigix l'Administració de la Generalitat, i posar-los a disposició del conjunt de les administracions públiques que duen la seua activitat en la nostra comunitat autònoma.  
  
En el procés d'elaboració dels criteris s'ha tingut en compte la necessitat que l'Administració utilitze un llenguatge clar i directe amb la ciutadania, a on es distingixen contextos formals i informals tant d'expressió oral com escrita, per tal de cobrir el ventall de situacions que van des de comunicacions internes entre el personal empleat, l'atenció telefònica i presencial a la ciutadania, les intervencions orals dels alts càrrecs, fins a la documentació escrita que s'ha de publicar en el Diari Oficial de la Generalitat Valenciana, amb la finalitat d'aconseguir una comunicació més eficaç amb els administrats.  
  
Per tot això, d'acord amb els preceptes mencionats, vist l'informe de l'Acadèmia Valenciana de la Llengua de data 22 de desembre de 2023 sobre l'adequació de la proposta a la normativa lingüística i les seues recomanacions, vist l'informe jurídic de l'Advocacia General de la Generalitat en la Conselleria d'Educació, Universitats i Ocupació de 28 de febrer de 2024, el Consell, fent ús de les facultats conferides per l'article 28 de la Llei 5/1983, de 30 de desembre, del Consell, a proposta del titular de la conselleria amb competències en matèria de política lingüística, prèvia deliberació,  
  
  
ACORDA  
  
Primer. Aprovació  
Aprovar els criteris lingüístics de l'Administració de la Generalitat, elaborats per la Direcció General d'Ordenació Educativa i Política Lingüística, que consten en l'annex d'este acord.  
  
Segon. Àmbit d'aplicació  
1. Estos criteris són aplicables en l'Administració de la Generalitat i en el seu sector públic instrumental, previst en l'article 2.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. Els criteris també seran aplicables en les activitats que compten amb la col·laboració o el finançament de la Generalitat mitjançant subvenció, contracte, conveni, patrocini o altres figures jurídiques, quan així s'establisca en les normes reglamentàries, bases o clàusules corresponents.  
  
Tercer. Efectes  
El present acord produirà efectes des de l'endemà de la publicació en el Diari Oficial de la Generalitat Valenciana, i quedarà sense efecte, des d'esta data, la Resolució de 23 de novembre de 2016, del director general de Política Lingüística i Gestió del Multilingüisme, per la qual s'aproven els criteris lingüístics d'aplicació en l'Administració de la Generalitat i en els seus ens instrumentals.  
  
València, 29 d'abril de 2024  
  
La consellera secretària,  
SUSANA CAMARERO BENÍTEZ